b'\n_START_ARTICLE_\nBaldakimas\n_START_PARAGRAPH_\nBaldakimas (it. baldacchino) \xe2\x80\x93 architekt\xc5\xabrin\xc4\x97 keturi\xc5\xb3, vir\xc5\xa1uje sujungt\xc5\xb3, kolon\xc5\xb3 konstrukcija, kuria apgaubiamas altorius, \xc5\xa1ventojo karstas ar antkapinis paminklas. Baldakimas simbolizuoja po juo esan\xc4\x8dio asmens ar daikto i\xc5\xa1skirtinum\xc4\x85, \xc5\xa1ventum\xc4\x85, atsiribojim\xc4\x85 nuo \xc5\xbeemi\xc5\xa1kosios b\xc5\xabties. \xc5\xbdymiausias yra Berninio darbo baldakimas \xc5\xa1v. Petro bazilikoje Romoje._NEWLINE_Ba\xc5\xbenytin\xc4\x97se apeigose (taip pat ir Lietuvoje) baldakimu taip pat vadinamas ant keturi\xc5\xb3 lazd\xc5\xb3 i\xc5\xa1temptas audinio stogelis per ba\xc5\xbenytines procesijas ne\xc5\xa1amas vir\xc5\xa1 celebruojan\xc4\x8dio kunigo galvos (lot. umbella coelum). Tokio tipo baldakimai naudojami ir perkeliant arba demonstruojant relikvijas. Stacionarusis \xe2\x80\x93 paremiamas kolonomis, stulpeliais ar gemb\xc4\x97mis, kartais pakabinamas. B\xc5\xabna kupolo, bok\xc5\xa1telio, stogelio, palapin\xc4\x97s pavidalo. Daromas i\xc5\xa1 akmens, med\xc5\xbeio, metalo, dekoratyvini\xc5\xb3 audini\xc5\xb3._NEWLINE_Baldakimas dekoruojamas ornamentais, emblemomis, kutais, vir\xc5\xa1uje \xc4\xafkomponuojama kar\xc5\xabna, kry\xc5\xbeius ar statula._NEWLINE_Pirmieji baldakimai pasirod\xc4\x97 Ryt\xc5\xb3 \xc5\xa1alyse, kaip ne\xc5\xa1iojamos stogin\xc4\x97s, aptrauktos brangiu Bagdado \xc5\xa1ilku. Europoje ne\xc5\xa1iojamieji ir stacionarieji i\xc5\xa1populiar\xc4\x97jo viduram\xc5\xbeiais._NEWLINE_Lietuvoje stacionarieji da\xc5\xbeni \xc4\xafvairi\xc5\xb3 stili\xc5\xb3 ba\xc5\xbeny\xc4\x8diose (\xc5\xa0v. Teres\xc4\x97s ba\xc5\xbeny\xc4\x8dios Vilniuje sakyklos, XVIII a. 2 pus\xc4\x97; \xc5\xa0v. Mato ba\xc5\xbeny\xc4\x8dios Roki\xc5\xa1kyje sakyklos, 1882). Itin populiar\xc5\xabs audekliniai procesijose naudojami baldakimai. \xc5\xbdemaitijoje drobiniai buvo \xc4\xafrengiami vir\xc5\xa1 sve\xc4\x8di\xc5\xb3 lov\xc5\xb3.'